**«Call of Duty: Modern Warfare»** (з англ. — Кліч абавязку: Сучасная вайна) — камп’ютарная гульня ў жанры шутар ад першай асобы, шаснаццатая гульня ў серыі «Call of Duty».

Гульня выйшла 25 кастрычніка 2019 года. Гульня з’яўляецца перазапускам падсерыі *Modern Warfare*, і не з’яўляецца прамым працягам Modern Warfare 3.

Сюжэт
-----

Дзеянні гульні адбываюцца, апроч рэальна існуючых дзяржаў, у выдуманых краінах Кастовія (якая з’яўляецца алюзіяй на ўсходнія рэгіёны Украіны) і Урзыкстан (якая з’яўляецца алюзіяй на Сірыю) у 2019 годзе.

У пачатку гульні агент ЦРУ пад імем Алекс адпраўляецца разам з атрадам марпехаў у Кастовію на сакрэтны завод па вытворчасці хімічнай зброі, які належыць галоўнаму антаганісту гульні — рускаму генералу Раману Баркову. У ходзе аперацыі Алекс бярэ ўзор хімічнай зброі, але пры адыходзе з завода амерыканскі атрад трапляе ў засаду невядомых баевікоў. Падчас засады ўвесь атрад, акрамя Алекса, гіне, і баевікі крадуць узор хімічнай зброі.

Дзеянне гульні пераносіцца ў Лондан, дзе група паліцэйскіх пад кіраўніцтвам сяржанта Кайла Гэрыка адсочвае групоўку тэрарыстаў Аль-Каталы (алюзія на Аль-Каіду), якая збіраецца здзейсніць тэракт на плошчы Пікадзілі. З-за таго, што атрад Гэрыка прамарудзіў, на плошчы адбыўся выбух, які перарос у перастралку паміж паліцыяй Лондана і тэрарыстамі. Паступова паліцыя зачышчае ўсю плошчу ад тэрарыстаў. Для зачысткі апошняга будынка прыбывае капітан SAS Джон Прайс (які, апроч іншага, ратуе Гэрыка ад смяротніка). У будынку знаходзіцца закладнік, да якога прычэплена ўзрыўчатка на таймеры. Гэрыку і Прайсу даводзіцца ім ахвяраваць дзеля выратавання астатніх закладнікаў.

Дзеянне гульні перамяшчаецца ва Урзыкстан. ЦРУ ўкараняе Алекса ў рэгіён Урзыкстану, які акупаваны расійскімі войскамі, каб ён аказаў дапамогу ўрзыкстанскаму апалчэнню і знайшоў скрадзеную хімічную зброю. Ва Урзыкстане ён знаёміцца з лідэрам апалчэння — Фарай Карым. Апалчэнцы задумалі штурм расійскай авіябазы, але для гэтага ім трэба адцягнуць асноўныя расійскія сілы. Для гэтага Алекс разам з Фарай падрывае расійскія верталётныя пляцоўкі. Пасля адцягнення асноўных сіл апалчэнне атакуе і, у канчатковым выніку, захоплівае авіябазу.

Дзеянне гульні зноў пераносіцца ў Лондан, дзе Кайл Гэрык (які перайшоў у SAS) разам з капітанам Джонам Прайсам і трыма атрадамі брытанскага спецназа зачышчае лонданскую рэзідэнцыю Аль-Каталы, дзе хаваліся ўдзельнікі тэракту на Пікадзілі. Падчас зачысткі спецназаўцы знаходзяць ноўтбук, на якім знаходзіцца інфармацыя аб месцазнаходжанні лідэра Аль-Каталы — Ваўка. Дадзеная інфармацыя перадаецца амерыканскай разведцы.

Інфармацыя аб месцазнаходжанні Ваўка перадаецца Алексу і апалчэнню Урзыкстана. Ён знаходзіцца ў шпіталі ў адным з гарадоў Урзыкстану. У штурме шпіталя, акрамя Алекса і ўрзыкстанскага апалчэння, удзельнічаюць і амерыканскія марпехі. Падчас штурму Ваўка бяруць у палон і адвозяць у амбасаду ЗША ва Урзыкстане для допыту. Аднак неўзабаве амбасаду акружаюць прыхільнікі Аль-Каталы пад кіраўніцтвам намесніка Ваўка — Мясніка. Тэрарысты атакуюць амбасаду і, нягледзячы на намаганні Алекса, Фары Карым і прыбылых да іх Гэрыка і Прайса, вызваляюць Ваўка.

Ваўку трэба пакінуць горад, каб яго назад не ўзялі ў палон апалчэнцы. Адзіным шляхам адыходу з горада з’яўляецца так званая «дарога смерці», дзе апалчэнцы разам з Фарай, Алексам і Хадзірам (братам Фары) і ладзяць засаду. Засада не атрымоўваецца, бо ў Аль-Каталы ўсё роўна лікавая перавага. Аднак сітуацыю ратуюць расійскія войскі, якія знішчаюць тэрарыстаў, але атакуюць і апалчэнцаў. Апалчэнне не можа стрымліваць напад рускіх, і Хадзір, нечакана для ўсіх, ужывае расійскую хімічную зброю. Высвятляецца, што тады ў Кастовіі на Алекса і амерыканцаў напаў Хадзір з яго прыхільнікамі, а не баевікі Аль-Каталы. Таксама высвятляецца, што Хадзір у тайне ад Фары дамовіўся з Ваўком і Мясніком на кааліцыю супраць расійскіх войскаў.

Гульня пераносіцца на 20 гадоў таму, у 1999 год. У гэтым годзе расійская армія пачала ўварванне ва Урзыкстан. Гульня паказвае матывацыю Фары і Хадзіра змагацца супраць расійскага войска і генерала Баркова. Так, пры пачатку ўварвання з-за дзеянняў расійскіх войскаў загінулі маці і бацька Фары і Хадзіра, а самі дзеці былі змешчаныя ў турму для дысідэнтаў.

Дзеянне гульні пераносіцца ў сучаснасць. Алекс перадае свайму начальніку Кейт Ласвэл інфармацыю аб супрацоўніцтве Хадзіра з Аль-Каталай. У сваю чаргу, Кейт перадае меркаваныя каардынаты месцазнаходжання Ваўка і дае загад на яго знішчэнне. Атрад з Фары, Прайса, Гэрыка і Алекса накіроўваецца па каардынатах, знішчае Ваўка і вяртаецца на базу. На базе яны даведваюцца, што урзыкстанскае апалчэнне ўнесена ў міжнародны рэестр тэрарыстаў, а значыць, і Фара Карым становіцца ворагам ЗША і ўсяго свету. Нягледзячы на гэта, Алекс прымае рашэнне застацца ў шэрагах апалчэння і працягнуць барацьбу з Барковым і Аль-Каталай.

Дзеянне гульні ізноў пераносіцца ў мінулае, у 2009 год. Гульня паказвае, як ужо пасталелыя Хадзір і Фара Карым збягаюць з расійскай турмы для дысідэнтаў з дапамогай тады яшчэ лейтэнанта SAS Джона Прайса.

Гульня вяртае нас у сучаснасць, у Санкт-Пецярбург, куды адправіліся Гэрык і Прайс з мэтай злову Мясніка. У лаўленні Мясніка ім дапамагае рускі лаяліст Мікалай. У выніку Мясніка ловяць, катуюць, выкарыстоўваючы пры гэтым яго жонку і сына. Мяснік выдае дадзеныя аб месцазнаходжанні расійскай хімічнай зброі і Хадзіра. Гулец, у сваю чаргу, можа зрабіць выбар — забіць ці пашкадаваць Мясніка. Калі гулец пашкадуе Мясніка, то яго арыштуе расійская паліцыя.

Прайс і Гэрык накіроўваюцца ў Баурчы, у Малдову, у рэзідэнцыю генерала Баркова, дзе Хадзір рыхтуе на яго замах. Гэтага нельга дапусціць, бо забойства Баркова ад рук Хадзіра можа выклікаць сусветную вайну. Брытанцы прадухіляюць замах, бяруць у палон Хадзіра і перадаюць яго Кейт Ласвэл, якая, у сваю чаргу, перадасць былога апалчэнца ў рукі Расіі. Пры гэтым SAS атрымлівае ад Хадзіра інфармацыю аб месцазнаходжанні яшчэ аднаго завода хімічнай зброі Баркова, які знаходзіцца ў Баржомі.

Кааліцыйныя сілы ЦРУ, SAS і урзыкстанскага апалчэння накіроўваюцца ў Грузію на завод Баркова з мэтай знішчэння прадпрыемства і рускага генерала. Падчас штурму Алекс гіне, завод знішчаецца, а Фара Карым забівае Рамана Баркова.

Гульня заканчваецца эпілогам, у якім расказваецца, што Віктар Захаеў стаў новым лідэрам Аль-Каталы, аб’яднаў пад крылом Аль-Каталы расійскіх сепаратыстаў і ўльтранацыяналістаў, і гэтая групоўка пачала нападаць на расійскія ваенныя базы. Для барацьбы з гэтай тэрарыстычнай арганізацыяй Джон Прайс стварае спецпадраздзяленне АТГ-141, якое складаецца з Кайла Гэрыка, Джона Мактавіша і Саймана Райлі.

Крытыка
-------

Рэакцыі

Агульныя адзнакі| Агрэгатар | Адзнака |
| --- | --- |
| Game Rankings | (PC) 78.86% (PS4) 80.70% (XONE) 81.75% |
| Metacritic | (PC) 81/100(PS4) 80/100(XONE) 81/100 |

Адзнакі аглядаў| Публікацыя | Адзнака |
| --- | --- |
| *Game Informer* | 8.75/10 |
| *GameSpot* | 7/10 |
| *GamesRadar+* | 4 з 5 зорак4 з 5 зорак4 з 5 зорак4 з 5 зорак4 з 5 зорак |
| *3DNews* | 7.5/10 |
| *PlayGround.ru* | 7.5/10 |
| *Игромания* | 4 з 5 зорак4 з 5 зорак4 з 5 зорак4 з 5 зорак4 з 5 зорак |

У Расіі на гульню звярнулі ўвагу федэральныя тэлеканалы. У рэпартажы ад РЕН ТВ было згадана, што спецыяльна для рускай лакалізацыі змякчылі тэрміны, а «расійскае войска» ў субтытрах замянілі на «наймітаў Баркова» — выдуманага дзейнага генерала расійскай арміі. Таксама былі ўзятыя інтэрв’ю ў расійскага стрымера Іллі Мэдзісана і гульнявога журналіста і стрымера Антона Логвінава — першы распавёў пра амерыканскую прапаганду, а другі аказаўся незадаволены тым, што распрацоўшчыкі не да канца раскрылі тэму жахаў вайны. Следам за РЕН ТВ свой сюжэт аб гульні выпусціў канал Расія-24, у якім рэпарцёры адзначылі некаторыя разыходжанні з рэальнасцю, дзе ў выдуманым свеце Расіі прыпісваюць злачынствы, якія здзейснілі ЗША (Шаша смерці).

Зноскі
------

1. ↑  Call of Duty: Modern Warfare for PC- GameRankings **(нявызн.)**.  www.gamerankings.com. Архівавана з першакрыніцы 5 снежня 2019. Праверана 2 снежня 2019.
2. ↑  Call of Duty: Modern Warfare for PlayStation 4 - GameRankings **(нявызн.)**.  www.gamerankings.com. Архівавана з першакрыніцы 5 снежня 2019. Праверана 2 снежня 2019.
3. ↑  Call of Duty: Modern Warfare for Xbox One - GameRankings **(нявызн.)**.  www.gamerankings.com. Архівавана з першакрыніцы 5 снежня 2019. Праверана 2 снежня 2019.
4. ↑  Call of Duty: Modern Warfare for PC Reviews **(нявызн.)**. *Metacritic*.  CBS Interactive. Архівавана з першакрыніцы 6 лістапада 2019. Праверана 10 студзеня 2019.
5. ↑  Call of Duty: Modern Warfare for PlayStation 4 Reviews **(нявызн.)**. *Metacritic*.  CBS Interactive. Архівавана з першакрыніцы 8 снежня 2019. Праверана 10 студзеня 2019.
6. ↑  Call of Duty: Modern Warfare for Xbox One- Metacritic **(нявызн.)**.  www.metacritic.com. Архівавана з першакрыніцы 1 лістапада 2019. Праверана 1 кастрычніка 2019.
7. ↑  *Reiner, Andrew*. Call of Duty: Modern Warfare Review – A New Theater of War **(нявызн.)**. *Game Informer* (24 кастрычніка 2019). Архівавана з першакрыніцы 27 кастрычніка 2019. Праверана 27 кастрычніка 2019.
8. ↑  *Plagge, Kallie*. Call of Duty: Modern Warfare Review - Horrors of War **(нявызн.)**. *GameSpot* (26 кастрычніка 2019). Архівавана з першакрыніцы 29 кастрычніка 2019. Праверана 29 кастрычніка 2019.
9. ↑  *West, Josh*. Call of Duty: Modern Warfare review: clearer in its vision and execution than its spiritual predecessor **(нявызн.)**. *GamesRadar+* (24 кастрычніка 2019). Архівавана з першакрыніцы 25 кастрычніка 2019. Праверана 27 кастрычніка 2019.
10. ↑  Call of Duty: Modern Warfare — кривое зеркало современного мира. Рецензия (руск.).  3DNews (2 лістапада 2019). Архівавана з першакрыніцы 2 лістапада 2019. Праверана 2 лістапада 2019.
11. ↑  Обзор Call of Duty: Modern Warfare (2019) - Для тех, кому за 30 (руск.).  PlayGround.ru. Архівавана з першакрыніцы 30 кастрычніка 2019. Праверана 30 кастрычніка 2019.
12. ↑  Обзор Call of Duty: Modern Warfare. Хорошая игра, плохие русские (руск.).  Гульняманія. Архівавана з першакрыніцы 31 кастрычніка 2019. Праверана 31 кастрычніка 2019.
13. ↑  Что рассказали в репортаже «Рен-ТВ» о скандальной Call of Duty: Modern Warfare? **(нявызн.)**. *Гульняманія*. Архівавана з першакрыніцы 29 кастрычніка 2019. Праверана 30 кастрычніка 2019.
14. ↑  «Есть такие люди — геймеры»: о чём репортаж «Первого канала» про Call of Duty: Modern Warfare **(нявызн.)**. *Гульняманія*. Архівавана з першакрыніцы 30 кастрычніка 2019. Праверана 30 кастрычніка 2019.

|  |  |
| --- | --- |
| ⚙️   Тэматычныя сайты | Internet Movie Database · Metacritic · Metacritic · Metacritic · Behind The Voice Actors · IGN · GameFAQs · GameFAQs · GameFAQs · GameSpot · Giant Bomb · MobyGames |